1.3

ETSK suosittaa, että komissio 1) katsoo, että vastedes kaikesta voi tulla tietoa, jota voidaan välittää sähköisesti, ja tästä aiheutuu luonnollisten henkilöiden ja oikeushenkilöiden yksityisyyteen kohdistuvia seurauksia. 2) selkiyttää EU:n perusoikeuskirjan soveltamista ja ihmisoikeuksien noudattamista ehdotuksessa (5, 8 ja 11 artikla) sekä mahdollisuutta asettaa rajoituksia kansallisilla laeilla (johdanto-osan 26 kappale). 3) tarkistaa ehdotuksen 5 ja 6 artiklaa. Kun otetaan huomioon, että sähköinen viestintä, internet ja matkapuhelinpalvelut ovat yleishyödyllisiä palveluja, joiden on oltava kaikkien saatavilla ja käytettävissä kohtuulliseen hintaan ilman että kuluttajien on pakko niitä käyttääkseen suostua siihen, että operaattori saa vaatimansa oikeuden käsitellä näiden henkilötietoja, on asetettava velvollisuus ehdottaa käyttäjälle järjestelmällisesti kieltäytymismahdollisuutta, joka perustuu ymmärrettävään tietoon (evästeet, jäljityssovellus jne.). 4) vahvistaa selvästi, että ehdotettu erityissäädös (lex specialis), jolla täydennetään yleistä tietosuoja-asetusta, noudattaa kyseisen tekstin yleisiä periaatteita eikä heikennä siinä asetettua suojaa ja että kaikessa tietojen käsittelyssä, myös verkkosivustojen yleisömittauksessa, noudatetaan yleisen tietosuoja-asetusten periaatteita (8 artikla). 5) takaa sääntelyn vakauden kansalaisille ja yrityksille ja täsmentää sitä varten asetustekstiä ja täytäntöönpanotoimenpiteiden sisältöä, jotta vältyttäisiin delegoitujen säädösten liian suurelta määrältä. 6) kehittää strategian, jolla kaikille kuluttajille pystytään välittämään tieto siitä, että unioni pitää kiinni ihmisoikeuksien kunnioittamisen periaatteista ja velvoittaa paitsi sähköisen viestinnän operaattorit myös internetin kautta välitettävät viestintäpalvelut (Over-the-Top) kunnioittamaan yksityisyyden suojaa. 7) estää sen, että terveyspalvelut mahdollistavat yksityisyyden loukkaamisen ja henkilötietojen hyödyntämisen kaupallisiin tarkoituksiin sähköisen viestinnän keinoin. 8) kiinnittää huomiota yhteistyötalouteen ja tietojen siirtoon ja käyttöön sähköisen viestinnän kautta erilaisilla alustoilla, jotka usein sijaitsevat EU:n ulkopuolella. 9) ottaa huomioon esineiden internetin, joka on luonteeltaan hyvin intiimi ja voi mahdollistaa yksityisyyden loukkaamisen, kun tietoja välitetään sähköisen viestinnän keinoin. 10) ottaa huomioon tietojen siirron seuraukset ja suojelee yksityishenkilöiden tallettamia tietoja, sillä niistä suurin osa on henkilötietoja (rajapinnasta riippumatta ja myös pilvipalveluissa). 11) täsmentää laitteiden välisen tiedonsiirron suojaa ja käsittelee sitä erillisessä artiklassa eikä vain johdanto-osan kappaleessa (12). 12) perustaa kaikkien käytettävissä olevan ja helppotajuisen eurooppalaisen portaalin (oikeusasioiden PO), joka auttaa kansalaisia löytämään tiensä tekstiviidakossa ja harjoittamaan oikeuksiaan ja jonka kautta voi tutustua EU:n ja jäsenvaltioiden antamiin teksteihin, valituskeinoihin ja oikeuskäytäntöön (esimerkiksi johdanto-osan 25 kappaleen ja 12 ja 13 artiklan täsmentäminen). 13) antaa valvontaviranomaisille (Euroopan tietosuojavaltuutettu, kansalliset viranomaiset) tarvittavat keinot näiden tehtävien hoitamiseen. 14) sallii kuluttajien saattaa vireille ryhmäkanteita EU:n tasolla oikeuksiensa puolustamiseksi antamalla asiasta uuden direktiivin, joka menee nykyistä suositusta C(2013)401&3539 (1) pidemmälle.